<classify> KAIMU Mwenyekiti wa Tume ya pamoja ya Ufuatiliaji na Tathmini ya hali ya Sudan Kusini JMEC, Augostino Njoroge pichani, amesema hali ya kisiasa nchini hapa imeimarika na mkataba wa amani uliosainiwa unaweza kutekelezwa na kuleta ustawi zaidi kwa nchi kuliko ule wa mwaka 2015.Njoroge aliyasema hayo katika mkutano ulioandaliwa kuangalia uaminifu na misingi endelevu katika kuhakikisha nchi hiyo inakuwa na amani. Alisema dhamira ya serikali na vyama ni imara kwa sasa, hata hivyo inatakiwa mchakato unaoendelea ni lazima kujenga mikakati ya kuaminiana kwa wadau wa vyama vyote, ukanda na kimataifa.Njoroge alitoa mwito kwa Rais Salva Kiir kuendelea kuunganisha wadau na vyama katika makubaliano hayo ili kuhakikisha kila upande unaridhishwa na watakayokubaliana kufanya katika mkataba wa amani.Kwa pamoja Rais na viongozi wa upinzani wanatakiwa kutembea nchi nzima kuhamasisha amani na upatanisho kwa watu wa Sudan Kusini, alisema. Njoroge pia alisema ni vema kuhusisha viongozi wa kimila na machifu pamoja na wadhamini wa ukanda na kimataifa kusaidia katika utekelezaji wa mkataba huo.  <topic>: KITAIFA 